ทำไม หุ้น AOT ยังทรงตัวได้ แม้ขาดทุนหมื่นล้าน
มูลค่าบริษัทของ AOT ในตอนนี้  เราจะเห็นว่า ไม่ได้ปรับตัวลดลงมากนัก เมื่อเทียบกับช่วงก่อนเกิดโควิด 19  แล้วเรื่องนี้เป็นเพราะอะไรบ้าง ? ลงทุนแมนจะเล่าให้ฟัง
17 พ.ย. 2564

ทำไม หุ้น AOT ยังทรงตัวได้ แม้ขาดทุนหมื่นล้าน /โดย ลงทุนแมน
การระบาดของโควิด 19 สร้างความบอบช้ำอย่างหนักต่อหลายอุตสาหกรรม 
ซึ่งหนึ่งในอุตสาหกรรมที่เจ็บหนัก คือ อุตสาหกรรมท่องเที่ยว
และหนึ่งธุรกิจที่เจ็บหนัก ถึงขนาดขาดทุนหลักหมื่นล้านบาท 
ก็คือ บริษัท ท่าอากาศยานไทย จำกัด (มหาชน) หรือ AOT ผู้ให้บริการสนามบินหลักจำนวน 6 แห่ง ในประเทศไทย
แต่ถ้าลองไปดูมูลค่าบริษัทของ AOT ในตอนนี้ 
เราจะเห็นว่า ไม่ได้ปรับตัวลดลงมากนัก เมื่อเทียบกับช่วงก่อนเกิดโควิด 19
แล้วเรื่องนี้เป็นเพราะอะไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
นับตั้งแต่ที่ AOT เข้ามาจดทะเบียนในตลาดหุ้นไทยในปี 2547
ผลประกอบการช่วงที่ผ่าน ๆ มาของบริษัท ก็เติบโตเรื่อยมา
ปี 2548 รายได้ 14,894 ล้านบาท กำไร 7,408 ล้านบาท
ปี 2555 รายได้ 30,472 ล้านบาท กำไร 6,499 ล้านบาท
ปี 2562 รายได้ 64,385 ล้านบาท กำไร 25,026 ล้านบาท
เหตุผลสำคัญที่ทำให้ผลประกอบการของ AOT เติบโตเรื่อยมา คือ การเพิ่มขึ้นของจำนวนนักท่องเที่ยวต่างชาติ ที่เดินทางเข้ามาในประเทศไทย
ปี 2548 จำนวนนักท่องเที่ยวต่างชาติ 11.5 ล้านคน
ปี 2555 จำนวนนักท่องเที่ยวต่างชาติ 22.4 ล้านคน
ปี 2562 จำนวนนักท่องเที่ยวต่างชาติ 39.7 ล้านคน
ณ สิ้นปี 2562 มูลค่าบริษัท AOT ทะลุขึ้นไปมากกว่า 1 ล้านล้านบาท 
ซึ่งมูลค่านี้ มากเป็นบริษัทอันดับ 2 ในตลาดหุ้นไทย รองจาก ปตท.
ก่อนที่จะเกิดการแพร่ระบาดของโควิด 19 นั้น ประเทศไทยมีรายได้จากนักท่องเที่ยวต่างชาติ กว่า 1.9 ล้านล้านบาท หรือประมาณ 12% ของ GDP ประเทศ
อย่างไรก็ตาม การระบาดของโควิด 19 
ทำให้จำนวนนักท่องเที่ยวต่างชาติที่เดินทางเข้ามาประเทศไทยลดลงอย่างมาก
- ปี 2562 จำนวนนักท่องเที่ยวต่างชาติ 39.7 ล้านคน
- ปี 2563 จำนวนนักท่องเที่ยวต่างชาติ 6.7 ล้านคน
- 9 เดือนแรก ปี 2564 จำนวนนักท่องเที่ยวต่างชาติ 85,845 คน
จำนวนนักท่องเที่ยวต่างชาติที่เดินทางมาไทย ลดลงอย่างต่อเนื่อง หมายความว่าจำนวนผู้มาใช้บริการสนามบินในไทยก็ลดลงมากตามไปด้วย
ซึ่งเรื่องนี้ก็เป็นเหตุผลสำคัญ ที่ทำให้ผลประกอบการของ AOT ใน 9 เดือนแรก ปี 2564 ขาดทุนหลักหมื่นล้านบาท
ผลประกอบการ 9 เดือนแรก ปี 2564 ของ AOT
รายได้รวม 6,074 ล้านบาท
ขาดทุน 11,165 ล้านบาท
แม้ว่าไทยจะพยายามเปิดประเทศรับนักท่องเที่ยวต่างชาติมากขึ้น
การท่องเที่ยวแห่งประเทศไทยเชื่อว่า ปีหน้าจำนวนนักท่องเที่ยวจะเติบโตมากกว่าปีนี้ โดยตั้งเป้าไว้ที่ 10 ล้านคน แต่ก็ต้องยอมรับว่าตัวเลขนี้ก็ยังต่ำมาก คิดเป็นแค่ 1 ใน 4 ของช่วงก่อนที่จะเกิดการแพร่ระบาดของโควิด 19
ขณะที่นักเศรษฐศาสตร์บางรายประเมินว่า 
กว่าที่จำนวนนักท่องเที่ยวจะกลับมาระดับใกล้เคียง 40 ล้านคน อาจต้องใช้เวลาอีกถึง 3 ปี เลยทีเดียว
และนักท่องเที่ยวกลุ่มหลักอย่างชาวจีน ก็อาจยังไม่กลับมาเที่ยวไทยเร็ว ๆ นี้
ถ้าเราดูสิ่งต่าง ๆ ที่กำลังเกิดขึ้นในตอนนี้ 
ก็ต้องบอกว่า AOT กำลังอยู่ท่ามกลางสถานการณ์ที่เรียกว่า “หนักเอาเรื่อง”
แต่ถ้าเราไปดู มูลค่าบริษัท AOT ในวันนี้
ก็จะเห็นว่ายังคงมีมูลค่าสูงกว่า 946,000 ล้านบาท ซึ่งยังสูงเป็นอันดับที่ 2 ในตลาดหุ้นไทย ลดลงไม่มากจากช่วงก่อนวิกฤติโควิด 19
คำถามคือ ทำไมเรื่องถึงเป็นแบบนี้ ? 
ปรากฏการณ์นี้ เราอธิบายได้จาก
1. นักลงทุนส่วนใหญ่ กำลังมองข้ามไปถึงอนาคต
ผลประกอบการที่ออกมา เป็นเรื่องที่เกิดขึ้นในอดีต และนักลงทุนเชื่อว่าความกังวลต่าง ๆ ส่วนใหญ่ถูกสะท้อนเข้าไปในราคาหุ้นเรียบร้อยแล้ว
เนื่องจากรัฐบาลยังพยายามกระตุ้นเศรษฐกิจ ผ่านภาคการท่องเที่ยว รวมทั้งการที่จำนวนคนที่รับวัคซีนทั้งในไทยและทั่วโลกที่มากขึ้น สุดท้ายจะเพิ่มความมั่นใจให้คนออกเดินทางท่องเที่ยวกันมากขึ้น
อีกประเด็นที่น่าสนใจในเรื่องนี้คือ 
AOT เป็นธุรกิจเจ้าของสนามบิน ซึ่งเป็นธุรกิจที่เจ้าอื่น ๆ เข้ามาแข่งขันได้ยากมาก หรือเรียกว่าไม่มีทางแข่งได้เลยก็ได้
เพราะฉะนั้น ต่อให้ตอนนี้ธุรกิจจะกำลังแย่ขนาดไหน 
แต่เมื่อรู้อยู่แล้วว่า ยากที่จะมีใครเข้ามาแย่งรายได้ ที่จะค่อย ๆ ฟื้นตัวกลับมาในอนาคต
หุ้น AOT ก็เลยยังเป็นหุ้นที่นักลงทุนหลายคนอยากจะถือไว้ต่อไป
2. การประเมินมูลค่ากิจการ ของนักลงทุนสถาบันที่เป็นผู้ลงทุนหลักใน AOT ก็คือการใช้วิธีคิดลดกระแสเงินสด หรือ Discounted Cash Flow (DCF)
คือการรวมกระแสเงินสดที่จะเกิดขึ้นในอนาคตทั้งหมดคิดลงกลับมาที่มูลค่าปัจจุบัน นั่นหมายความว่า นักลงทุนมองว่า AOT จะได้รับผลกระทบจากโควิด 19 ชั่วคราวไม่กี่ปี ซึ่งน้อยมากเมื่อเทียบกับกระแสเงินสดอีกหลาย ๆ ปีหลังจากนั้น และนี่ก็อาจเป็นเหตุผลที่เสริมจากข้อแรกว่า ทำไมนักลงทุนถึงมองข้ามไปในอนาคต และมูลค่าของส่วนอนาคตทั้งหมดมันมีสัดส่วนขนาดใหญ่ ในการคำนวณมูลค่าของกิจการ
3. หุ้น AOT มี Free Float น้อย โดย 70% ของจำนวนหุ้นทั้งหมด ถูกถือโดยกระทรวงการคลัง ในฐานะผู้ถือหุ้นใหญ่ หมายความว่า มีเพียงแค่ 30% ของจำนวนหุ้น AOT ที่มีการซื้อขายหมุนเวียนบ่อย ๆ ในตลาดหลักทรัพย์
ในขณะที่ หุ้น AOT เป็นหุ้นที่ใหญ่เป็นอันดับต้น ๆ ของประเทศ เมื่อนักลงทุนสถาบันทั้งในและต่างประเทศ ต้องการซื้อหุ้นที่เป็นตัวแทนของประเทศไทย ก็มักจะรวม AOT เข้าไปอยู่ในตะกร้าการลงทุนด้วยเสมอ
ด้วยจำนวนหุ้น Free Float ที่ซื้อขายกันแค่ราว 1 ใน 3 ของจำนวนหุ้นทั้งหมด ทำให้มีจำนวนหุ้นที่หมุนเวียนซื้อขายกันอยู่ในตลาดไม่มาก ในขณะที่ยังมีความต้องการซื้อจากนักลงทุนรายใหญ่ หรือนักลงทุนสถาบันอยู่เหมือนเดิม จึงทำให้ราคาหุ้นยังอยู่ในระดับสูงได้
ในขณะที่คนต้องการขายหุ้น AOT เพราะกลัวเรื่องโควิด 19 ก็ได้ขายหุ้นออกไปหมดแล้ว หรือพูดง่าย ๆ ว่าผู้ซื้อขายในตลาดปัจจุบันรับรู้เรื่องความเสี่ยงเรื่องโควิด 19 ไปเรียบร้อยแล้ว
ปิดท้ายด้วยข้อมูลที่น่าสนใจ 
ปัจจุบันบริษัทสนามบินที่ใหญ่เป็นอันดับที่ 1 ของโลก คือบริษัท Sydney Airport หรือ SYD ผู้ให้บริการสนามบินซิดนีย์ โดย AOT เป็นบริษัทเจ้าของสนามบินหลายแห่งในประเทศไทย ถือว่าเป็นบริษัทบริหารสนามบิน ที่ใหญ่เป็นอันดับที่ 2 ของโลก เลยทีเดียว
หมายเหตุ: บทความนี้ไม่ได้ชี้นำให้ซื้อหรือขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนการตัดสินใจลงทุนทุกครั้ง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-